3เดือนช่อง5รายได้เพิ่ม11%
ตามค่าโฆษณาที่ปรับขึ้นปีนี้ชี้อาคาร1.6พันล.เสร็จปี&#8217;56
20 ส.ค. 2554

ตามค่าโฆษณาที่ปรับขึ้นปีนี้ชี้อาคาร1.6พันล.เสร็จปี’56
ช่อง 5 แจง 3 เดือนแรก รายได้เพิ่ม 11% จากปรับค่าโฆษณา เจียดงบ 1,600 ล้าน สร้าง อาคาร คาด 3 ปีเสร็จ บริการสาธารณะเต็มรูปแบบ
พล.ท.ฉัตรชัย สาริกัลยะผู้อำนวยการสถานีวิทยุโทรทัศน์กองทัพบก เปิดเผยว่า ผลประกอบการไตรมาสแรกปี 2554 (ม.ค.-มี.ค.) มีรายได้สูงขึ้นจากงวดเดียวกันของปีก่อนราว 11% จากการปรับค่าเวลาเฉลี่ยสูงขึ้น 7-15% ตามสภาพเศรษฐกิจ โดยส่วนแบ่งตลาดยังคงครองอันดับ 3 อยู่ที่ 19% ของงบโฆษณาสื่อทีวีรวม
ด้านผลสำรวจความนิยมรายการจากรายงานของนีลเส็น และผลการประเมินของฝ่ายแผนและโครงการ พบว่ากลุ่มรายการสาระความรู้ที่ได้รับความนิยม 10 อันดับแรกของ ททบ.5 จาก 153 รายการ ได้แก่ กรรมลิขิต อโรคาฯ บันทึกลึกลับ คริสเดลิเวอรี ฮอลิเดย์เจแปน ทอล์คอะเบาต์ SME ตีแตก เรื่องของเรื่อง มายเวย์สเปเชียล และโลก 360 องศา เป็นต้น , ส่วนรายการบันเทิง 10 อันดับแรก จาก 10 รายการของสถานี ได้แก่ ละครเซน สื่อรักสื่อวิญญาณ, ตลาดสดสนามเป้า, ละครข่าวภาคค่ำ, ระเบิดเถิดเทิง, นาทีฉุกเฉิน, กลมกิ๊ก, ทีวีพูลไลฟ์, คอนเสิร์ตเวทีไท, สาระแน และ ตลก 6 ฉาก
สำหรับเรตติงเฉลี่ยของ ททบ.5 ยังคงอยู่ที่ระดับ 9 โดยช่วงเวลาที่มีผู้ชมเพิ่มมากขึ้น คือ ช่วงวันหยุดเสาร์อาทิตย์ และช่วงเวลา 08.00-10.00 น. วันจันทร์ศุกร์ สำหรับรายการและข่าวที่ส่งเสริมความรักและความภักดีในสถาบันชาติ ศาสนา พระมหากษัตริย์ ซึ่ง ททบ.5 มีแถบช่วงเวลาตอนเย็นถึงค่ำทุกวันอยู่แล้ว เช่น รายการ “ครองแผ่นดินโดยธรรม” จากบริษัท เวิร์คพอยท์ เอนเตอร์เทนเมนท์ และสกูปข่าว “เข้าใจ เข้าถึง พัฒนา” เพื่อสื่อถึง การนำแนวพระราชดำรัสมาใช้ในการพัฒนาพื้นที่หน่วยทหารทั่วประเทศ ออกอากาศทุกวันเสาร์อาทิตย์ เวลา 0630 (ข่าว 5 หน้า 1) และเวลา 1000 (คุยข่าว 10 โมง) นอกจากนี้ ยังมีการพัฒนารายการข่าวให้ครอบคลุมและเข้มขึ้นในทุกช่วงเวลา โดยได้มีการรายงานข่าวพิเศษ “ภารกิจไทยดาร์ฟูร์” ซึ่งได้ออกอากาศมาตั้งแต่ เดือนธันวาคม 2553 โดยเสนอทุกวันจันทร์ศุกร์ เวลาข่าวต่างประเทศ ช่วงข่าว ภาคค่ำ ซึ่งดำเนินการโดยทีมข่าวภาคสนามที่ ททบ.5 ฝึกให้เป็นช่างภาพและผู้สื่อข่าว โดยรายงานข่าว ด้วยตนเองมายัง ททบ.5 อีกด้วย ล่าสุด กระทรวงกลาโหมโดยกองทัพบกได้น้อมเกล้ารับพระราชประสงค์ของสมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ในการเพิ่มรายการที่เผยแพร่พระราชกรณียกิจของพระบาทสมเด็จพระเจ้าอยู่หัว รวมทั้งพระบรมวงศานุวงศ์เพิ่มขึ้นวันละ 10 นาที อีกด้วย โดยส่วนการเกาะติดสถานการณ์อุทกภัยในภาคใต้นั้น ททบ.5 เป็นสื่อกลางในการรับส่ง ข้อมูลการช่วยเหลือ และความคืบหน้าสถานการณ์แต่ละพื้นที่ตลอด 24 ชั่วโมง ในฐานะเป็นเครือข่ายของ “ศูนย์ป้องกันและบรรเทาสาธารณภัยกองทัพบก”
แผนงานด้านเทคนิคและสถานีเครือข่าย ขณะนี้ ททบ.5 ได้พัฒนาขีดความสามารถการออกอากาศครอบคลุมพื้นที่ 3 จังหวัดชายแดนภาคใต้ได้อย่างครบถ้วน เพื่อโดยมีสถานีเครือข่าย 5 แห่ง ใน 3 จังหวัด คือ สงขลา นราธิวาส และ ยะลา 3 แห่ง (คือ เขาบือยอ, เบตง, ปราโย๊ะ) โดย ททบ.5 เป็นสื่อทีวีที่เชื่อมโยงข้อมูลข่าวสารและความเข้าใจ รวมทั้งขวัญและกำลังใจให้พี่น้องชาวไทยใน 3 จังหวัดชายแดนภาคใต้ได้ครอบคลุมมากที่สุด นอกจากนี้ ททบ.5 ยังได้ดำเนินตามนโยบายกองทัพบก ในการสร้าง “ทีวียาวี” เข้าสู่ปีที่ 5 ซึ่งแพร่ภาพและออกอากาศในภาษายาวี เพื่อเป็นทางเลือกให้พี่น้องชาวไทยมุสลิมได้รับทราบข้อมูลจากส่วนกลางอย่างครบถ้วน
พล.ท.ฉัตรชัย กล่าวว่า ความคืบหน้าในการก่อสร้างอาคารอเนกประสงค์ของ ททบ.5 ซึ่งวางศิลาฤกษ์และเริ่มก่อสร้างตั้งแต่เดือน ธ.ค. 2553 และจะแล้วเสร็จในปี 2556 ตามวงเงินงบประมาณ 1,600 ล้านบาทนั้น ล่าสุดการก่อสร้างกำลังอยู่ในช่วงวางฐานรากและตอกเสาเข็ม โดยมั่นใจว่าจะแล้วเสร็จตามกำหนดเวลา
ทั้งนี้ หลังอาคารแล้วเสร็จในปี 2556 ททบ.5 จะเป็นศูนย์รวมแห่งกิจกรรมและการสื่อสารเพื่อบริการสังคมอย่างครบวงจร ทั้งอาคารสำนักงาน 22 ชั้น อาคารจอดรถและสตูดิโอทันสมัย 12 ชุด พร้อมห้องประชุมและห้องจัดเลี้ยง และห้องออดิโทเรียม เป็นต้น